Bayer Leverkusen, care a câştigat recent titlul de campioană a Germaniei, a făcut un pas important către finala Europa League la fotbal, după ce a învins-o pe AS Roma cu scorul de 2-0, joi seara, în deplasare.
În faţa a 64.073 de spectatori prezenţi pe Stadio Olimpico, echipa antrenată de Xabi Alonso s-a impus prin golurile marcate de Florian Wirtz (28) şi Robert Andrich (73).
AS Roma, finalista din 2023, a avut o bară la 0-0, prin Romelu Lukaku (21). Cele două echipe s-au înfruntat şi în semifinalele ediţiei trecute.
Bayer Leverkusen a ajuns acum la 47 de meciuri consecutive în acest sezon fără înfrângere (39 de victorii şi opt egaluri).
În cealaltă semifinală, Olympique Marseille şi Atalanta Bergamo au terminat nedecis, 1-1. Gianluca Scamacca a deschis scorul pentru oaspeţi (11), dar OM a egalat la scurt timp, prin congolezul Chancel Mbemba (20).
Olympique a fost mai aproape de victorie, având şi o bară, prin marocanul Azzedine Ounahi (73).
Rezultate:
Olympique Marseille – Atalanta Bergamo 1-1
Au marcat: Chancel Mbemba 20, respectiv Gianluca Scamacca 11.
AS Roma – Bayer Leverkusen 0-2
Au marcat: Florian Wirtz 28, Robert Andrich 73.
Partidele din manşa secundă se vor juca pe 9 mai.
Finala va avea loc în data de 22 mai, pe Dublin Arena.